เงินเฟ้อ “อังกฤษ” ก.ย. พุ่งทะลุ 10% เหตุราคาอาหาร-พลังงานเพิ่มต่อเนื่อง
“อังกฤษ” เปิดตัวเลข “เงินเฟ้อ” เดือนก.ย.65 พุ่งขึ้น 10.1% สูงกว่าที่นักวิเคราะห์ของรอยเตอร์คาดไว้ เหตุราคาอาหาร-พลังงานเพิ่มต่อเนื่อง
“อังกฤษ” เผยตัวเลข “เงินเฟ้อ” เดือนก.ย.65 พุ่งขึ้น 10.1% เหตุราคาอาหาร-พลังงานเพิ่มต่อเนื่อง
19 ต.ค. 2565

ผู้สื่อข่าวรายงานว่า วันที่ 19 ต.ค. 2565 ดัชนีราคาผู้บริโภค (CPI) ซึ่งเป็นมาตรวัดเงินเฟ้อจากการใช้จ่ายของผู้บริโภค พุ่งขึ้น 10.1% ในเดือน ก.ย. เมื่อเทียบเป็นรายปี สูงกว่าที่นักวิเคราะห์ของรอยเตอร์คาดไว้ว่าอาจเพิ่มขึ้น 10% เนื่องจากราคาอาหารและพลังงานปรับตัวขึ้นอย่างต่อเนื่อง
ทั้งนี้ตัวเลขเงินเฟ้อของอังกฤษพุ่งขึ้น ในขณะที่วิกฤตค่าครองชีพสูงยังคงส่งผลกระทบต่อภาคครัวเรือน และภาคธุรกิจก่อนที่จะถึงฤดูหนาว ส่วนในเดือน ส.ค.ที่ผ่านมา อัตราเงินเฟ้อของอังกฤษลดลงสู่ระดับ 9.9% จากระดับ 10.1% ในเดือน ก.ค. หลังจากราคาเชื้อเพลิงชะลอตัวลง
รวมถึงข้อมูลเงินเฟ้อที่มีการเปิดเผยในวันนี้จะส่งผลกระทบต่อการดำเนินนโยบายในระยะใกล้ของธนาคารกลางอังกฤษ (BoE) โดย BoE มีแผนที่จะขายพันธบัตรรัฐบาลอังกฤษออกมาบางส่วนตั้งแต่วันที่ 1 พ.ย.นี้เป็นต้นไป
ขณะเดียวกันข้อมูลเงินเฟ้อในเดือน ก.ย.ยังสะท้อนให้เห็นว่าวิกฤตการณ์ด้านเงินเฟ้อในอังกฤษทวีความรุนแรงมากขึ้น ในขณะที่อังกฤษกำลังเผชิญกับความยากลำบากท่ามกลางภาวะเศรษฐกิจที่ผันผวน
ทั้งนี้เมื่อวันจันทร์ที่ 17 ต.ค.2565 นายเจเรมี ฮันท์ รัฐมนตรีคลังคนใหม่ของอังกฤษตัดสินใจยกเลิกมาตรการปรับลดภาษีเกือบทั้งหมดที่นายควาซี ควาร์เต็ง อดีตรัฐมนตรีคลังได้ประกาศก่อนหน้านี้และได้สร้างความปั่นป่วนให้กับตลาดการเงินทั่วโลกในช่วงที่ผ่านมา